Document ID: 32006R1547

KOMISIJAS REGULA (EK) Nr. 1547/2006
(2006. gada 13. oktobris),
ar ko nosaka sīki izstrādātus noteikumus Padomes Regulas (EEK) Nr. 2204/90 piemērošanai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 24. jūlija Regulu (EEK) Nr. 2204/90, ar ko paredz papildu vispārīgus noteikumus piena un piena produktu tirgus kopīgajai organizācijai attiecībā uz sieru (1), un jo īpaši tās 1. panta otro daļu, 3. panta 3. punkta otro daļu un 5. pantu,
tā kā:
(1)
Komisijas 1990. gada 26. septembra Regula (EEK) Nr. 2742/90, ar ko nosaka sīki izstrādātus noteikumus Padomes Regulas (EEK) Nr. 2204/90 piemērošanai (2), ir vairākas reizes būtiski grozīta (3). Skaidrības un praktisku iemeslu dēļ minētā regula ir jākodificē.
(2)
Regulas (EEK) Nr. 2204/90 1. panta pirmā daļa nosaka, ka kazeīna un kazeinātu izmantošanai siera ražošanā iepriekš jāsaņem atļauja. Jānosaka sīki izstrādāti noteikumi šo atļauju piešķiršanai, ņemot vērā prasības attiecībā uz uzņēmumu pārbaudēm. Atļaujas būtu jāpiešķir uz noteiktu laiku, lai dalībvalstis varētu uzlikt sankcijas par neatbilstību Kopienas noteikumiem.
(3)
Regulas (EEK) Nr. 2204/90 1. panta otrā daļa nosaka, ka sierā iekļaujamais kazeīna un kazeinātu maksimums procentos jānosaka, balstoties uz objektīviem kritērijiem, kas noteikti, ņemot vērā tehnoloģiski nepieciešamo. Minētais maksimums procentos jānosaka, balstoties uz dalībvalstu iesniegtajiem datiem. Lai atvieglotu pārbaudes, kas nodrošina atbilstību šim noteikumam, ieteicams noteikt kopējo maksimumu procentos, nevis maksimumu atsevišķiem produktiem.
(4)
Regulas (EEK) Nr. 2204/90 3. panta 1. punkts liek dalībvalstīm ieviest administratīvo un fizisko kontroli. Ir nepieciešams precizēt nosacījumus, kādiem šīm kontrolēm jāatbilst, jo īpaši attiecībā uz to biežumu.
(5)
Regulas (EEK) Nr. 2204/90 3. panta 3. punkts nosaka, ka par neatļauti izmantotajiem kazeīna un kazeinātu daudzumiem iekasē summu, par 100 kilogramiem, kas vienāda 110 % ar starpību starp vājpiena vērtību, kura ir vajadzīga kazeīna un kazeinātu 100 kilogramu ražošanai, kas radusies sausā vājpiena pirkumu dēļ, un kazeīna un kazeinātu tirgus cenu. Šī summa jānosaka, ņemot vērā tirgos novērotās cenas salīdzināmā perioda laikā.
(6)
Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
1. Regulas (EEK) Nr. 2204/90 1. pantā minētās atļaujas piešķir uz 12 mēnešiem pēc attiecīgo uzņēmumu pieprasījuma, ja tie iepriekš rakstveidā uzņēmušies saistības pieņemt minētās regulas 3. panta 1. punkta a) un b) apakšpunkta, kā arī c) apakšpunkta noteikumus un ievērot tos.
2. Atļaujas izsniedz, piešķirot sērijas numuru katram uzņēmumam vai, ja vajadzīgs, katrai ražošanas vienībai.
3. Atļaujas var attiekties uz vienu vai vairākiem siera veidiem saskaņā ar attiecīgā uzņēmuma pieteikumu.
2. pants
1. Regulas (EEK) Nr. 2204/90 1. panta otrajā daļā minētie iekļaujamie maksimumi procentos ir norādīti šīs regulas I pielikumā. Tos piemēro šajā pielikumā noteikto sieru veidu svaram, ko attiecīgais uzņēmums vai ražošanas vienība ražo sešu mēnešu ilgā laikā.
2. I pielikumā norādīto produktu sarakstu un ar tiem saistītos maksimumus pielāgo, ņemot vērā pamatotus pieteikumus ar pierādījumiem par tehnoloģisku nepieciešamību pievienot kazeīnu vai kazeinātus.
3. pants
1. Regulas (EEK) Nr. 2204/90 3. panta 1. punkta b) apakšpunktā minētie krājumu reģistri ietver informāciju par siera ražošanā izmantoto izejmateriālu izcelsmi, sastāvu un daudzumu. Dalībvalstis var pieprasīt noņemt paraugus, lai šo informāciju pārbaudītu. Dalībvalstis nodrošina, lai informāciju, ko iegūst no uzņēmumiem, uzskata par konfidenciālu informāciju.
2. Regulas (EEK) Nr. 2204/90 3. panta 1. punkta c) apakšpunktā minētās pārbaudes atbilst šādām prasībām:
a)
katru ceturksni pārbauda vismaz 30 % no atļaujas saņēmušajiem uzņēmumiem;
b)
katru atļauju saņēmušo uzņēmumu pārbauda vismaz vienu reizi gadā, un uzņēmumus, kas saražo vairāk nekā 300 tonnu siera gadā, pārbauda vismaz divas reizes gadā.
3. Viena mēneša laikā kopš pārkāpuma atklāšanas dalībvalstis paziņo Komisijai par gadījumiem, kad kazeīns un/vai kazeināti ir izmantoti bez atļaujas vai neievērojot noteiktos maksimumus procentos.
4. pants
1. Saskaņā ar Regulas (EEK) Nr. 2204/90 3. panta 3. punktu iekasējamā summa ir 22 EUR par 100 kilogramiem kazeīna un/vai kazeinātu.
2. Šādi atgūtās summas izmaksā maksājumu departamentiem un aģentūrām, kas ar tām kompensē Eiropas Lauksaimniecības virzības un garantiju fonda Garantiju nodaļas finansētās izmaksas.
5. pants
Papildus paziņojumiem, kas prasīti saskaņā ar Regulas (EEK) Nr. 2204/90 3. panta 2. punktu, dalībvalstis pirms katra ceturkšņa beigām iesniedz Komisijai šādu informāciju par iepriekšējo ceturksni:
a)
piešķirto un/vai atcelto atļauju skaitu;
b)
saistībā ar šīm atļaujām deklarētos kazeīna vai kazeinātu daudzumus, iedalot tos pa siera veidiem.
6. pants
Regulu (EEK) Nr. 2742/90 atceļ.
Atsauces uz atcelto regulu uzskata par atsaucēm uz šo regulu un lasa saskaņā ar atbilstības tabulu, kas atrodas III pielikumā.
7. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 13. oktobrī

Labels: 10
0
17
15